मनोहरपुर. देश व सेना के खिलाफ हाल के दिनों में हो रही बयानबाजी पर शंकराचार्य स्वरूपानंद सरस्वती ने कहा कि बीजेपी वाले ही अपने लोगों से ऐसा करवा रही है। समझदार लोग ऐसा नहीं करेंगे। श्रीश्री रविशंकर द्वारा सरकार व नक्सलियों के बीच वार्ता में मध्यस्थता की इच्छा जताने पर शंकराचार्य ने कहा कि यहां लड़ाई नक्सलियों व सरकार के बीच नहीं, बल्कि लोकतंत्र व अधिनायकतंत्र के बीच है।
शंकराचार्य ने कहा कि, जब रविशंकर में मार्क्स के सिद्धांत के खंडन की ताकत नहीं है तो मध्यस्थता की क्या जरूरत। शंकराचार्य ने आईएसआईएस को लेकर देश की सरकार को दृढ़ता से काम करने की सलाह दी। उन्होंने कहा कि बनिया को नरम, औरत को शरम और शासन को हमेशा गरम होना चाहिए।
... तो देश में नहीं बढ़ेगी मुस्लिम आबादी
शंकराचार्य स्वामी स्वरूपानंद सरस्वती का कहना है कि हिन्दू चारों पीठों के शंकराचार्यों के अनुसार चलेंगे तो देश में कभी मुस्लिम आबादी नहीं बढ़ेगी। उन्होंने यह बयान अमेरिकी थिंक टैंक प्यू रिसर्च सेंटर की रिपोर्ट को लेकर दिया है। जिसमें दावा किया गया कि साल 2050 तक दुनिया में मुस्लिम आबादी सबसे ज़्यादा भारत में होगी, जो 30 करोड़ तक पहुंच जाएगी.
सत्तारूढ़ दल मंदिर-मस्जिद नहीं बना सकते
यूपी चुनाव में बीजेपी द्वारा एक बार फिर राम मंदिर निर्माण का मुद्दा उछालने पर शंकराचार्य ने कहा कि कोई भी सत्तारूढ़ दल मंदिर, मस्जिद, चर्च आदि का निर्माण नहीं करा सकते हैं, क्योंकि सत्ता में रहने से उसका धर्मनिरपेक्ष होना जरूरी है। ऐसा भी नहीं है कि रामभक्त सिर्फ भाजपा में हैं। राम भक्त अन्य दलों में भी हैं। राम मंदिर का निर्माण रामालय ट्रस्ट ही आनेवाले समय में कराएगा।
देश में साईं की पूजा कैंसर की तरह
मनोहरपुर. द्वारिका और ज्योतिष्पीठ के शंकराचार्य स्वामी स्वरूपानंद सरस्वती महाराज ने साईं पूजा को एक बार फिर सनातन धर्म का अपमान बताया। कहा, देश में साईं की पूजा कैंसर की तरह है। शिरडी के पास जल्द ही सुदर्शन चक्र मंदिर का निर्माण कराया जाएगा। 200 फीट ऊंचा सुदर्शन चक्र मंदिर बनेगा। मंदिर का पूरा परिसर 25 एकड़ में होगा। मंगलवार को मनोहरपुर के समीज गांव के विश्व कल्याण आश्रम में पत्रकारों से बातचीत के दौरान शंकराचार्य ने उक्त बातें कहीं।
कार्डिनल टेलेस्फोर बताएं धर्मांतरण कैसी सेवा है
इन दिनों झारखंड में कार्डिनल टेलेस्फोर टोप्पो के आदिवासियों से जुड़े बयान ने बवाल मचा रखा है। इस पर शंकराचार्य ने कहा कि आदिवासी का मतलब ईसाई नहीं है। सवालिया लहजे में उन्होंने कहा कि जिस तरह से ईसाइयों द्वारा झारखंड व देश के अन्य हिस्सों में धर्मांतरण का काम किया जा रहा है। वह कौन-सी सेवा भाव है। क्या ईसाई धर्म सनातन धर्म से ज्यादा ऊंचा है।
hin_Deva hin_Deva hin_Deva hin_Deva awa_Deva hin_Deva bho_Deva hin_Deva hin_Deva hin_Deva